b'\n_START_ARTICLE_\nOm\n_START_PARAGRAPH_\n\xc3\x93m (tudi izvorno nem\xc5\xa1ko ohm; oznaka \xce\xa9) je izpeljana enota mednarodnega sistema enot za merjenje elektri\xc4\x8dnega upora (elektri\xc4\x8dne upornosti), impedance in reaktance. Imenuje se po nem\xc5\xa1kemu fiziku Georgu Simonu Ohmu (1789-1854), ki je leta 1826 odkril in leto kasneje 1827 zapisal sorazmernostno povezavo med elektri\xc4\x8dno napetostjo in elektri\xc4\x8dnim tokom, znano kot Ohmov zakon._NEWLINE_Elektri\xc4\x8dni upornik ima elektri\xc4\x8dni upor enega oma, \xc4\x8de pri toku 1 A na njem pade napetost za 1 V (R=V/I). To lahko izrazimo tudi v osnovnih enotah SI: elektri\xc4\x8dni upornik, ki porabi 1 W elektri\xc4\x8dne mo\xc4\x8di pri toku 1 A, ima upor 1 \xce\xa9 (R = P/I\xc2\xb2)._NEWLINE_Tiso\xc4\x8d omov je 1 kilo om z oznako k\xce\xa9. Milijon omov je 1 megaom z oznako M\xce\xa9. Ostali redovi velikosti si sledijo podobno._NEWLINE_Obratna vrednost oma je simens (v\xc4\x8dasih tudi mho, palindrom oma), izpeljana enota SI za elektri\xc4\x8dno prevodnost.'